

**REPUBLIKA HRVATSKA**

**OSJEČKO-BARANJSKA ŽUPANIJA**

**OPĆINA LEVANJSKA VAROŠ**

**P R I J E D L O G**

**Odluke o općinskim porezima Općine Levanjska Varoš**

**O b r a z l o ž e n j e**

Izmjenama i dopunama Zakona o lokalnim porezima koje su stupile na snagu 1. siječnja 2025. godine propisano da su jedinice lokalne samouprave dužne uvesti porez na nekretnine koji će zamijeniti dosadašnji porez na kuće za odmor koji se ukida. Za razliku od poreza na kuće za odmor koji je bio opcionalan, jedinice lokalne samouprave dužne su uvesti porez na nekretnine, utvrditi visinu poreza, kao i nadležno tijelo za utvrđivanje i naplatu, uz mogućnost propisivanja oslobođenja za socijalno ugrožene osobe.

Nekretninom se, u smislu Zakona o lokalnim porezima („Narodne novine“ broj 115/16, 101/17, 114/22, 114/23, 152/24) smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Obveznici plaćanja poreza na nekretnine su domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Od plaćanja poreza na nekretnine izuzete su nekretnine koje:

* služe za stalno stanovanje
* iznajmljuju se temeljem ugovora o najmu za stalno stanovanje s minimalnim trajanjem ugovora od 10 mjeseci
* imaju javnu namjenu ili su namijenjene za institucionalni smještaj osoba,
* se u poslovnim knjigama trgovačkih društava vode kao nekretnine za prodaju, pod uvjetom da od unosa u poslovne knjige nije prošlo više od 6 mjeseci do 31. ožujka godine za koju se utvrđuje porez
* su preuzete za nenaplaćena potraživanja, uz uvjet da nije proteklo više od 6 mjeseci od preuzimanja
* su proglašene nepogodnima za stambeni prostor zbog prirodnih nepogoda,
* nisu podobne za stambenu namjenu zbog drugih okolnosti
* su u vlasništvu jedinica lokalne samouprave na njihovom teritoriju,
* služe za stalno stanovanje domaćina prema zakonu o ugostiteljskoj djelatnosti.

Zakon propisuje raspon poreza na nekretnine od 0,60 EUR do 8,00 EUR po m2 korisne površine nekretnine, a ovom Odlukom predlaže se zadržavanje postojećeg iznosa koji je vrijedio kod oporezivanja kuća za odmor u visini od 0,66 EUR po m2 korisne površine nekretnine.

Porez na nekretnine lokalni je porez čiji se prihod dijeli:

* 80% udio jedinice lokalne samouprave na čijem se području nekretnina nalazi
* 20% udio jedinice područne (regionalne) samouprave na čijem se području nekretnina nalazi.

Poslove u svezi s utvrđivanjem, službenim evidentiranjem, nadzorom, naplatom i postupkom ovrhe radi naplate poreza na nekretnine obavljat će Porezna uprava, Ispostava Đakovo.

Zakonom o izmjenama i dopunama Zakona o lokalnim porezima (NN br. 152/2024) propisano je da su jedinice lokalne samouprave dužne uskladiti Odluku o lokalnim porezima s odredbama Zakona te je dostaviti Poreznoj upravi najkasnije do 28. veljače 2025. godine.

Također, dosadašnjom Odlukom o općinskim porezima imali smo uveden i porez na potrošnju i porez na korištenje javnih površina, koji nisu donosili prihode, stoga se novom Odlukom predlaže njihovo ukidanje.

Imajući u vidu opseg izmjena, te da smo već ranije mijenjali Odluku o općinskim porezima, radi jednostavnosti snalaženja predlaže se donošenje nove Odluke o općinskim porezima.

U skladu s odredbama članka 11. Zakona o pravu na pristup informacijama (Narodne novine, br. 25/13, 85/15 i 69/22), prijedlog odluke stavlja se na javno savjetovanje sa zainteresiranom javnošću s ciljem upoznavanja javnosti i s pribavljanjem mišljenja, primjedbi i prijedloga, nakon čega će se utvrditi konačan prijedlog Odluke.

 **OPĆINSKI NAČELNIK**

Slavko Tidlačka

Na temelju članka 42. stavka 1. Zakona o lokalnim porezima (Narodne novine, broj 115/16, 101/17, 114/22, 114/23 i 152/24) i članka 33. stavka 1. točke 20. Statuta Općine Levanjska Varoš (Službeni glasnik Općine Levanjska Varoš, broj 2/18, 2/20, 2/21), Općinsko vijeće Općine Levanjska Varoš, na svojoj \_\_. sjednici održanoj \_\_\_\_\_\_\_\_\_\_\_\_\_ 2025. godine donosi

**O D L U K U**

**o općinskim porezima Općine Levanjska Varoš**

**Članak 1.**

Ovom Odlukom utvrđuju se vrste poreza koje pripadaju Općini Levanjska Varoš, visina poreza na nekretnine, nadležno porezno tijelo za utvrđivanje i naplatu navedenog poreza te se daje ovlast nadležnoj organizaciji platnog prometa za obračun i naplatu naknade na uplaćene prihode po osnovi poreza na nekretnine.

**Članak 2.**

Općinski porez Općine Levanjska Varoš je porez na nekretnine.

**Članak 3.**

Porez na nekretnine plaća se godišnje u iznosu 0,66 eura po kvadratnom metru korisne površine nekretnine, na cijelom području Općine Levanjska Varoš.

**Članak 4.**

Predmet oporezivanja, porezni obveznik, oslobođenja od plaćanja poreza i drugo, propisano je Zakonom o lokalnim porezima.

**Članak 5.**

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, nadležna ispostava Porezne uprave.

**Članak 6.**

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu 5% od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**Članak 7.**

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

**Članak 8.**

Postupci utvrđivanja poreza započeti po odredbama Odluke o općinskim porezima Općine Levanjska Varoš (Službeni glasnik Općine Levanjska Varoš, broj 4/17, 6/17), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Levanjska Varoš (Službeni glasnik Općine Levanjska Varoš, broj 4/17, 6/17).

**Članak 9.**

Danom stupanja na snagu ove Odluke prestaje važiti Odluka o općinskim porezima Općine Levanjska Varoš (Službeni glasnik Općine Levanjska Varoš, broj 4/17, 6/17).

**Članak 10.**

Ova Odluka stupa na snagu osmog (8) dana od dana objave u Službenom glasniku Općine Levanjska Varoš.

**R E P U B L I K A H R V A T S K A**

**O S J E Č K O – B A R A N J S K A Ž U P A N I J A**

**O P Ć I N A L E V A N J S K A V A R O Š**

**O P Ć I N S K O V I J E Ć E**

KLASA: 024-02/25-01/\_\_

URBROJ:2158-25-01-25-\_\_

Levanjska Varoš, \_\_\_\_\_\_\_\_\_\_\_\_\_ 2025. godine

 **PREDSJEDNIK OPĆINSKOG VIJEĆA**

Siniša Zarić